אנחנו עוברים להצעות לסדר-היום מס' 3272 ו-3289 בנושא: הצתת שני בתי-כנסת במדינת ישראל – בכביש 6 ובפתח-תקווה, של חבר הכנסת אברהם מיכאלי וחבר הכנסת יעקב ליצמן. ראשון הדוברים, חבר הכנסת מיכאלי, בבקשה.

גברתי היושבת-ראש, גברתי השרה, אדוני השר, חברי חברי הכנסת, אכן, לצערנו, שוב שמענו על הצתת שני בתי-כנסת באזורים שונים, בית-כנסת סמוך לכביש 6 ובית-כנסת בפתח-תקווה, ולצערנו, זו לא הפעם הראשונה שאנחנו עולים כאן בכנסת ומדברים על הצתת בתי-הכנסת.

אבל, גברתי היושבת-ראש, אני רוצה לגעת פה בזווית מסוימת. האחת היא ההד הציבורי של הצתת בתי-הכנסת. לצערנו, ההד הציבורי כמעט שלא קיים בעיתונות הכללית. העיתונות הכללית, אם, חלילה, חלילה, ואני מגנה בכל תוקף כל פגיעה במוסד דתי כזה או אחר של המוסלמים או של הנוצרים – ישר כותרת ראשית בעיתונות הכללית: "תג מחיר". ומי שעשה את זה – אני מגנה אותם, את כל מי שעושה את זה, אבל זה פתאום תופס כביכול תהודה שאנחנו מתעוררים אז ומגנים את זה. אבל כששורפים או מציתים בתי-כנסת במדינת ישראל, בעיתונות הכללית בקושי בקושי, אם מאזכרים את האירוע מאזכרים אותו בעמודים האחוריים של העיתון.

זה מראה אטימות כלשהי שנוצרה כאן במדינה שלנו, במדינה היהודית, שלשרוף בתי-כנסת כביכול זה בסדר, שום דבר לא קרה. עד כדי כך שבמקרה הספציפי הזה חבר הכנסת פרוש, ייאמר לזכותו, העיר על זה בוועדת חוץ וביטחון לראש הממשלה, וראש הממשלה לא חשב לנכון לצאת ולגנות את העניין הזה.

איפה הידרדרנו, לאיפה הגענו? אם זה קורה באירופה, פתאום כולם מתעוררים ומתחילים לדבר על גינוי כזה או אחר כלפי אותה ממשלה שלא שומרת על בתי-הכנסת, או, להבדיל, גם על בתי-העלמין של היהודים. אבל כאן, במדינת ישראל, אנחנו הידרדרנו כבר לרמה כזאת שהצתה או שרפה של בתי-כנסת זה כבר טבעי, מובן מאליו.

לכן, אני על הדבר הזה קודם כול מוחה ומעיר שאסור לנו להגיע, חלילה, להסתה כזאת בין מגזרים, כביכול בתי-כנסת שייכים רק לדתיים או לחרדים. צריך להעיר כאן, גם לחנך וגם כמובן לטפל במלוא חומרת העניין על-ידי משטרת ישראל, נגד הצתת בתי-כנסת, כפי שאני דורש שיטפלו בהצתה של מוסדות דתיים אחרים, דבר שנקרא כביכול "תג מחיר".

אני חושב שפה אנחנו צריכים גם לבקש ממשטרת ישראל לקבל דיווח מה קרה עם שני בתי-הכנסת האלה. אדוני השר נמצא פה, אני מבין שהוא ייתן לנו עדכון, כי הצתת בתי-כנסת, אדוני השר, בשנים האחרונות הפכה, לצערנו, למין ספורט אצל כל מיני קיצונים, ולצערנו, יכול להיות שזה כבר הפך להיות גם כלפי מגזרים אחרים, לא-יהודיים, שגומלים לנו על אותם "תגי מחיר", ובוודאי ובוודאי אסור לאשר, לא את זה ולא את זה.

תודה רבה לחבר הכנסת אברהם מיכאלי. חבר הכנסת יעקב ליצמן, בבקשה. עומדות לרשותך שלוש דקות, בבקשה.

גברתי היושבת-ראש, שרים, חברי חברי הכנסת, שרפת בתי-כנסת, מה שקורה היום, אם זה קורה בחוץ-לארץ, אנחנו מייד מגנים ומבקשים לבדוק ולחקור. כאן יוצא כאילו, בשגרה, שרפו עוד בית-כנסת. ההצעה לסדר-היום שהגשנו היא על שני בתי-כנסת, אבל אנחנו בחודש יוני בשנה הלועזית, ואם תבדקו מתחילת השנה עד היום, אני בטוח – לפי זיכרוני – לפחות עשרה בתי-כנסת נשרפו. אנחנו לא יודעים אם בתי-הכנסת האלה נשרפו ממניע לאומני, פלילי, לא משנה לעצם השרפה - - -

למה פלילי? איזה אינטרס פלילי יש לשרוף בית-כנסת?

כי שכחת, אדוני, שעברנו ואנחנו עוברים הסתה לא נורמלית כאן בכנסת נגד הציבור החרדי, וזה גורם, בהחלט אחד הגורמים, שזה יכול להיות גם פלילי. לא צריך לברוח מהנושא הזה. אבל מה, אני לא יודע. אולי השר ייתן לנו יותר פרטים לגבי החקירה. לא משנה לי אם זה פלילי או לאומני, שניהם חמורים - -

בהחלט.

- - את שניהם צריך לבדוק – אותו דבר. אבל מה שחבר הכנסת מיכאלי הזכיר קודם – ואני מצטרף פה לכל מילה שהוא אמר קודם – לא שמענו זעזוע, לא שמענו גינוי מראש הממשלה, לא שמענו מאף אחד. כאילו בודקים, יחקרו, לראות בדיוק מה קורה.

המקומות – בכביש 6 גם שרפו ספרי קודש מעבר לזה, אז אולי זו אינדיקציה דווקא כן לכיוון פלילי. אני לא רוצה להגיד מה היה במקומות אחרים, אין לי הפרטים המלאים – בעמנואל, קיבוץ מגל וכל המקומות שיש כאן. דבר אחד, הצד השווה בכל הדברים האלה: א. המשטרה צריכה להיכנס לזה לא פחות מל"תג מחיר"; זה נגד הציבור החרדי, נגד המתפללים, לא משנה מאיזה סיבה עשו את זה.

ואני הייתי שמח, אדוני השר, שבהמשך – לא יודע אם יש לך את הפרטים עכשיו – הייתי רוצה לשמוע עדכון מה נהיה בשנה האחרונה, כל השרפות של בתי-כנסת שהיו, אם הגעתם למי שעשה את זה ומה המסקנות. תודה רבה.

תודה רבה לחבר הכנסת יעקב ליצמן. ישיב השר לביטחון הפנים יצחק אהרונוביץ, בבקשה, ואחריו – עמדה נוספת של חבר הכנסת משה פייגלין.

גברתי היושבת-ראש, חברי חברי הכנסת, בראשית דברי אני רוצה לגנות מכול וכול, וכאן, מעל בימת הכנסת, את תופעת ההצתות והפגיעה בקודשי הדת על-ידי פורעי חוק. משטרת ישראל תמשיך ותפעל בכל האמצעים העומדים לרשותה עד למיצוי הדין עם העבריינים.

לגבי התייחסות לאירוע ההצתה בכביש 6 – חבר הכנסת מיכאלי, אני מדבר על כביש 6 עכשיו – ב-31 במאי 2014, שבת, בשעה 04:52, התקבלה במשטרה הודעה על מבנה נייד – זה קרוון עם גרר, על נגרר – העולה באש בחלקה הצפוני של תחנת הדלק "דור אלון" בכביש 6, מדרום לצפון. שוטרי משטרת עירון הגיעו מייד למקום האירוע ופתחו בחקירה. במהלך יום האירוע נוצר קשר עם בעל המבנה הנייד, ולדבריו הוא אינו מסוכסך עם איש ואינו יודע מה גרם לשרפה. לטענתו, במבנה היו ספרי קודש רבים שנשרפו. חוקר שרפות קבע כי מדובר בהצתה זדונית. המבנה היה מחובר למערכת החשמל ומערכת המים.

באשר לאירוע בפתח-תקווה, ב-31 במאי 2014, סמוך לשעה 16:30, נתקבל דיווח על שרפה בתוך בית-כנסת ברחוב חובבי-ציון בפתח-תקווה. צוותים אשר הגיעו למקום טיפלו באירוע יחד עם כיבוי האש. מהבדיקה עלה כי במקום נשרפה פרוכת אשר עוטפת את ארון הקודש, ונגרם נזק לפרוכת ולקיר הסמוך. למקום הגיע חוקר שרפות. טרם התקבל דיווח סופי וחקירת האירוע עדיין נמשכת.

האירוע בירושלים – ב-4 ביוני 2014, בחג השבועות, התקבל דיווח בשעה 11:00 למוקד המשטרה על שרפת קוצים ברחוב זרח ברנט בשכונת הר-נוף. בעקבות הדיווח הגיעו כוחות הכיבוי למקום, השתלטו על השרפה ללא נזק וללא נפגעים. מאוחר יותר באותו יום, בשעה 13:45, דווח למוקד המשטרה שנית על שרפת קוצים גדולה, אשר מתפשטת במהירות ומהווה סיכון לתושבי המקום ולרכוש במקום. הכוחות שהגיעו למקום פינו את הדיירים והמתפללים מבית-הכנסת וכיבו את השרפה. יש לציין כי לא נגרם כל נזק לרכוש, ובכל זה לא נגרם נזק גם לבית-הכנסת.

מבירור שערך הכוח המשטרתי אשר הגיע למקום עלה כי מוקדם יותר נצפה קטין בן חמש משחק בגפרורים בסמוך למקום האירוע. אביו של הקטין הוזמן לחקירה. בחקירתו מסר האב כי בעת שהתפלל בבית-הכנסת פנה אליו אחד המתפללים ואמר לו שבנו מתעסק בגפרורים מחוץ לבית-הכנסת. האב מסר כי יצא מבית-הכנסת, לקח את האחריות על בנו, אשר שיחק במקום עם שני קטינים נוספים, בני שלוש וארבע, וכי לאחר זמן-מה פרצה השרפה המדוברת. נסיבות המקרה נבדקו גם על-ידי חוקר שרפות, אשר מסר כי מדובר בגרימת שרפה ברשלנות. לאור נסיבות האירוע, ומאחר שמדובר בקטין מתחת לגיל האחריות הפלילית, נסגר התיק, תיק החקירה.

לגבי הנתונים, חבר הכנסת ליצמן, שגם אתה ביקשת: בחוק, אין לנו אפשרות לעשות בחקיקה – אין אפשרות למשטרה לעשות הפרדה בין הצתת בית-כנסת שנעשתה, בהצתה, או בניסיון להצתה. עשו את זה ידנית – הם לקחו את כל המקרים ופילחו אותם באמצעות פילוח של העבירה ומקום העבירה. העבודה נעשית בצורה ידנית.

לגבי 2013, ב-2013 היו שמונה מקרים שדווחו למשטרה. אחד עדיין בחקירה; חמישה נגנזו ושניים בחקירות ובתביעות. יכול להיות שכן יגישו כתב-אישום ויכול להיות שלא. מינואר עד יוני 2014, כלומר השנה, בסך הכול – שני תיקים, ושניהם עדיין נמצאים בחקירה. אלה הנתונים.

זה - - -

של השנה עדיין בחקירה. השניים בחקירות. והתביעות – אני אומר שאם הגיעו לתביעות, כנראה יש סיכוי שיוגשו כתבי-אישום. יש סיכוי.

אדוני השר, מה המשמעות שנגנזו? חמישה תיקים נגנזו, מה זה אומר?

תיקים כאלה שנגנזים – צריך לראות את התיק. אין לי התיקים מול העיניים, אבל מי שסוגר תיק – זה רק בסמכות של קצין חקירות של תחנת משטרה. אם היה קצה חוט או משהו כזה היו ממשיכים לעבוד. התיקים האלה, להבנתי, בניסיון שיש לי כקצין משטרה לשעבר, אם ייכנס מידע כזה או אחר או מישהו בסוף, ידעו, אז התיק הזה מייד נפתח. הוא לא נסגר, נשלח ונגרס. הוא פשוט נמצא כרגע לא בתעדוף; כל חומר שייכנס ומוביל לפתיחה – אז התיק הזה ייפתח מחדש. תודה רבה.

תודה רבה לשר לביטחון פנים יצחק אהרונוביץ. עמדה נוספת של חבר הכנסת משה פייגלין, בבקשה.

אדוני השר, אני פשוט נדהם. אני פשוט נדהם. זה עתה דיווחת לכנסת ישראל שידוע לך על למעלה מעשרה מקרים של שרפת בתי-כנסת במדינת היהודים, לא בגרמניה של שנות ה-30, והשמים לא נפלו, והדיווח היה עייף משהו.

יש לי שתי שאלות אליך, אדוני השר. הראשונה היא: כמה אחוזים, או אולי כמה פרומילים מהמאמץ המושקע במציאת אנשים שסרטטו כתובות טיפשיות, המכונות "תג מחיר", מושקעים בפתרון התעלומות הללו של שרפת בתי-הכנסת, שרובן נגנזו, כמו שאתה מתאר? ויש לי עוד שאלה אליך, אדוני השר: כאשר יימצא – אולי בטעות, כי אתם לא משקיעים בזה שום דבר – איזה בן-בליעל ששרף בית-כנסת, והוא בן לאיזה כפר ערבי, האם תרוץ אז לתקשורת ותדרוש להחריב את אותו כפר, כולל תושביו שוחרי השלום שלא היו מעורבים, כפי שעשית ביישוב בשומרון, שבו לא הייתה לך שום הוכחה?

בושה וחרפה. בושה וחרפה. אני לא מדבר עכשיו על התנהלות התקשורת, שהדיון הזה לא מעניין אותה ולא עניין אותה. ואחר כך יבואו אלינו מהערוץ הראשון ומערוץ-10 לקבל תוספת, כדי שנממן אותם, בטענה שהם אובייקטיביים. אני מדבר על התייחסות הממשלה, שאתה רץ לבזות. אתה, אדוני השר, רץ לבזות ורץ לבצע דה-לגיטימציה בכל מחיר במקום שבו אתה יודע שהתקשורת תאהב אותך. בושה וחרפה. כרגע דיווחת על למעלה מעשרה בתי-כנסת שנשרפו במדינת ישראל בשנה האחרונה. לא בגרמניה, לא ב"ליל הבדולח". כאן. וזה לא מעניין אותך, כמעט נרדמת עכשיו עם הדיווח הזה.

תודה רבה לחבר הכנסת משה פייגלין. אנחנו נעבור להצבעה. עמדה נוספת? חבר הכנסת איציק שמולי, עמדה נוספת. ואחריה נעבור להצבעה. מה מציע השר?

ועדת הפנים.

להעביר לוועדת הפנים. בסדר.

תודה רבה, גברתי היושבת-ראש. חבל שחבר הכנסת פייגלין יצא, כי אני רציתי לשאול אותו  אם הוא היה מדבר באותו הטון ובאותו הלהט כאשר יש פגיעה בבסיס של חיילי צה"ל. לא מדובר בפעולות "תג מחיר", רק בריסוסי גרפיטי, כפי שהוא מנסה לצייר.

אני דווקא יכול לשבח את הפעולה של השר, שאי-אפשר לטעות בו על הנחישות שבאמצעותה הוא מנסה להתמודד עם הבעיה. אבל "תג מחיר" זו פעולה מסוכנת, שמאיימת על כל חלקי החברה הישראלית. נכון, זה מתחיל בגרפיטי, אבל הגענו למקום מאוד מאוד מסוכן, שכבר נכנסים לבסיס צה"ל, הורסים אותו עד היסוד וגם פוגעים בחיילי צה"ל. אז אני מציע גם לחבר הכנסת פייגלין קצת להירגע, לשתות מים קרים ולשאול את עצמו איפה באמת נמצאים המפגעים האמיתיים. נכון, פגיעה בבתי-כנסת זה דבר בזוי, זה דבר שאסור לקבל אותו וצריך להעניש עליו בחומרה רבה מאוד, נקודה. אבל בדיוק באותו המטבע צריך להתייחס לפעולות של מפגעים גם מהצד השני של המתרס. תודה.

תודה רבה לחבר הכנסת איציק שמולי.

אנחנו נעבור להצבעה. השר מציע להעביר את זה לוועדת הפנים. מקובל על המציעים? מקובל, ועל כן נעבור להצבעה. מי בעד להעביר את ההצעה לסדר-היום לדיון בוועדת הפנים?

**הצבעה מס' 21**

בעד ההצעה להעביר את הנושא לוועדה – 10

נגד – אין

נמנעים – אין

ההצעה להעביר את הנושא לוועדת הפנים והגנת הסביבה נתקבלה.